Lørdag aften har der været et færdselsuheld på Løgstørvej ved Barmer. To personbiler, med en person i hver, er kørt sammen ved krydset mellem Løgstørvej, Lundgårdsvej og Øksedalvej. Anmeldelsen om uheldet kom klokken 19.58, og der blev sendt ambulancer til stedet. - Meldingen går på, at i hvert fald den ene er svært tilskadekommen. Vi kører i øjeblikket i ambulanceeskorte med ham, fortæller vagtchef ved Nordjyllands Politi, Jesper Sørensen klokken 20.51. Han formoder desuden, at den anden involverede ligeledes vil blive kørt på sygehuset, selvom han sandsynligvis ikke er kommet ligeså alvorligt til skade. Der er bilinspektører på vej derud, og politiet er tilstede med patruljer og hunde. Det vides endnu ikke, hvorfor de to biler kørte sammen.

Referat:
To personer er involveret i et færdselsuheld ved Barmer. Den ene er kørt på sygehuset i ambulanceeskorte.